043

[pic] | COMISIA EUROPEANĂ |

Bruxelles, 30.4.2010

COM(2010)188 final

RAPORT AL COMISIEI

către autoritatea bugetară privind garanțiile acoperite de la bugetul generalSituația la 30 iunie 2009

SEC(2010)479

CUPRINS

1. Introducere și tipuri de operațiuni acoperite 3

2. Evenimente survenite de la ultimul raport din 31 decembrie 2008 4

2.1. Sprijin pentru balanța de plăți în favoarea statelor membre care nu fac parte din zona euro 4

2.2. Asistență macro-financiară 4

2.3. Garanție din bugetul UE pentru finanțarea externă acordată de BEI 4

3. Informații privind riscurile acoperite de la buget 4

3.1. Definiția riscului 4

3.2. Riscul în raport cu statele membre 6

3.3. Riscul în raport cu țările terțe 7

3.4. Riscul global acoperit de la buget 8

3.5. Evoluția riscului 8

4. Nerespectarea obligațiilor de plată, activarea garanțiilor bugetare și arierate 10

4.1. Plăți din resurse în numerar 10

4.2. Plăți de la buget 10

4.3. Activarea Fondului de garantare pentru acțiuni externe 10

5. Fondul de garantare pentru acțiuni externe 11

5.1. Recuperări 11

5.2. Active 11

5.3. Suma țintă 11

6. Evaluarea riscurilor: situația economică și financiară din țările terțe cu cea mai mare expunere 11

6.1. Obiective 11

6.2. Metodologii de evaluare a riscurilor 11

1. Introducere și tipuri de operațiuni acoperite

Prezentul raport este prezentat în conformitate cu articolul 130 din regulamentul financiar, în temeiul căruia Comisia prezintă de două ori pe an Parlamentului European și Consiliului un raport cu privire la situația garanțiilor bugetare și a riscurilor corespunzătoare [1]. Acesta este însoțit de un document de lucru al serviciilor Comisiei care conține un set de tabele detaliate și de note explicative („documentul de lucru”)[2].

Riscurile acoperite de la bugetul Uniunii Europene („bugetul”) provin dintr-o serie de operațiuni de împrumut și garantare care pot fi împărțite în două categorii:

- împrumuturi acordate de Uniunea Europeană în scopuri macroeconomice, adică împrumuturi pentru asistență macrofinanciară[3] („AMF”) pentru țările terțe și, în colaborare cu instituțiile de la Bretton Woods, împrumuturi pentru balanța de plăți („BDP”) prin care se acordă sprijin statelor membre din afara zonei euro care se confruntă cu dificultăți temporare; și

- împrumuturi acordate în scopuri microeconomice, adică împrumuturi Euratom și, mai ales, operațiunile de finanțare derulate de banca Europeană de Investiții („BEI”) în statele nemembre („finanțarea externă acordată de BEI”)[4]. Acestea din urmă beneficiază de garanție UE[5].

Finanțarea externă acordată de BEI, împrumuturile Euratom și împrumuturile AMF sunt acoperite din 1994 din Fondului de garantare pentru acțiuni externe („fondul”)[6] în timp ce împrumuturile BDP sunt acoperite direct din buget. Fondul acoperă problemele legate de împrumuturile și garanțiile la împrumuturi acordate statelor terțe sau pentru proiecte în state terțe și a fost instituit pentru:

a oferi o rezervă de lichiditate pentru a evita utilizarea unor resurse de la buget atunci când o rată dintr-un împrumut garantat nu este rambursată sau este rambursată cu întârziere; și

a crea un instrument de disciplină bugetară prin stabilirea unui cadru financiar pentru elaborarea politicii UE referitoare la garanții pentru împrumuturile acordate de Comisie și de BEI țărilor terțe[7].

- În urma modificării[8] în 2004 a regulamentului privind fondul de garantare, a fost retrasă acoperirea fondului în cazul în care țările terțe devin state membre, iar acoperirea riscului a fost transferată de la fond la buget. Fondul este alimentat de la buget și trebuie să fie menținut la un anumit procentaj din valoarea împrumuturilor și a garanțiilor la împrumuturi în curs acoperite din fond. Acest procentaj, cunoscut sub denumirea de rata țintă, se situează în momentul de față la 9%. În cazul în care resursele fondului sunt insuficiente, se recurge la buget.

În 2007, o modificare[9] a regulamentului Consiliului a creat un nou mecanism de alimentare a fondului. Acesta funcționează prin transferuri anuale de la buget și implică un mecanism de uniformizare care limitează impactul utilizării resurselor fondului (a se vedea și secțiunea 5.3 de mai jos). Ca parte a revizuirii de la mijlocul mandatului, funcționarea fondului (inclusiv rata țintă) este evaluată în momentul de față de către evaluatori externi.

2. Evenimente survenite de la ultimul raport din 31 decembrie 2008

2.1. Sprijin pentru balanța de plăți în favoarea statelor membre care nu fac parte din zona euro

Din punct de vedere cantitativ, cea mai importantă evoluție din primul semestru al anului 2009 au reprezentat-o două plăți, ca urmare a crizei financiare, în cadrul mecanismului de sprijin pentru balanța de plăți în favoarea statelor membre care nu fac parte din zona euro. Prima tranșă, în valoare de 1 miliard EUR, din cadrul împrumutului BDP acordat Letoniei a fost plătită în februarie 2009. A doua tranșă, în valoare de 2 miliard EUR, din cadrul împrumutului BDP acordat Ungariei a fost plătită în martie 2009 (a se vedea secțiunea 3.5). Aceste împrumuturi nu sunt acoperite de fond, ci au fost refinanțate back-to-back, prin emiterea de obligațiuni de referință CE.

2.2. Asistență macro-financiară

În prima jumătate a anului 2009 a fost vărsată o primă tranșă de 25 milioane EUR din cadrul împrumutului AMF în valoare de 50 milioane EUR acordat Libanului. Împrumutul a fost refinanțat back-to-back printr-un împrumut contractat din fonduri private.

2.3. Garanție din bugetul UE pentru finanțarea externă acordată de BEI

În ceea ce privește operațiunile de finanțare ale BEI, în cadrul deciziei privind mandatul extern, până la 30 iunie 2009 BEI se angajase pentru o sumă totală de 8 611 de milioane EUR. În ceea ce privește volumul plăților, în prima jumătate a anului 2009 au fost semnate angajamente în valoare totală de 2 576 milioane EUR, din care 260 milioane EUR au fost vărsate până la 30 iunie 2009.

3. Informații privind riscurile acoperite de la buget

3.1. Definiția riscului

Riscurile suportate de la buget derivă din valoarea rămasă a capitalului și a dobânzilor aferente operațiunilor de garantate.

Nerambursările sunt acoperite din fond atunci când sunt implicate țări terțe (61% din suma totală datorată garantată la data de 30 iunie 2009) și direct din buget atunci când sunt implicate state membre (împrumuturile BDP și împrumuturile către sau în beneficiul proiectelor din statele membre reprezintă restul de 39% din suma totală rămasă garantată). Proporția ridicată de împrumuturi garantate acordate statelor membre este rezultatul extinderilor recente[10] și al activării mecanismului comunitar de sprijin financiar pe termen mediu pentru statele membre care nu au adoptat moneda euro (mecanismul de sprijin pentru balanța de plăți).

În sensul prezentului raport, se utilizează două metode pentru evaluarea riscurilor suportate de la buget (fie în mod direct, fie indirect, prin intermediul fondului):

- metoda de calcul a sumei totale a capitalului datorat pentru operațiunile în cauză la o dată anume, inclusiv dobânda acumulată. Această metodă permite determinarea valorii totale a riscului suportat de la buget la o anumită dată pentru toate obligațiile viitoare de plată, indiferent de scadența acestora și de faptul că sunt sau nu acoperite din fond.

- abordarea bugetară definită drept „riscul anual suportat de la buget” se bazează pe calculul sumei maxime pe care Comunitatea ar trebui să o plătească în cursul unui exercițiu financiar, presupunând că în cazul niciunui împrumut garantat nu s-a respectat obligația de plată[11].

Tabelul 1: Totalul sumelor datorate acoperite la 30 iunie 2009, în milioane EUR |

Capital datorat | Dobânzi acumulate | Total | % |

State membre* |

AMF | 115 | 1 | 116 | <1% |

Euratom | 431 | 3 | 434 | 2% |

BDP | 5 000 | 64 | 5 064 | 21% |

BEI | 3 659 | 33 | 3 692 | 16% |

Subtotal state membre | 9 205 | 101 | 9 306 | 39% |

Țări terțe** |

AMF | 536 | 4 | 540 | 2% |

Euratom | 50 | 0 | 50 | <1% |

BEI | 13 659 | 122 | 13 781 | 58% |

Subtotal țări terțe | 14 245 | 126 | 14 371 | 61% |

Total | 23 450 | 227 | 23 677 | 100% |

* Acest risc este acoperit direct de la buget. ** Acest risc este acoperit din fond. |

Tabelele A1, A2, A3 și A4 din documentul de lucru furnizează informații mai detaliate cu privire la aceste sume datorate, în special în ceea ce privește plafoanele, sumele vărsate sau ratele de garantare.

Prin comparație cu situația la 31 decembrie 2008, suma totală a capitalului și dobânzilor datorate acoperite de la buget a crescut cu 2 950 milioane EUR și reprezintă 23 677 milioane EUR.

3.2. Riscul în raport cu statele membre

Riscurile actuale în raport cu statele membre rezultă din împrumuturile acordate anterior aderării și din activarea mecanismului pentru balanța de plăți.

În al doilea semestru al anului 2009, raportat la statele membre bugetul va suporta un risc maxim în valoare de 482,7 milioane EUR (reprezentând sumele datorate în această perioadă și presupunând că în cazul împrumuturilor nerambursate se iau în considerare numai sumele scadente și nu soldul total). Tabelul 2 indică că România și Ungaria sunt clasate pe primul și pe al doilea loc printre statele membre în ceea ce privește sumele datorate.

Tabelul 2: Clasificarea statelor membre după expunerea lor la riscul maxim suportat de la buget în al doilea trimestru al anului 2009 (milioane EUR). |

Clasament | Țară | Risc maxim (milioane EUR rotunjite) | % din riscul total maxim |

1 | România | 152,4 | 31,6% |

2 | Ungaria | 122,5 | 25,4% |

3 | Bulgaria | 68,3 | 14,1% |

4 | Republica Cehă | 42,3 | 8,8% |

5 | Polonia | 41,7 | 8,7% |

6 | Republica Slovacă | 30,5 | 6,3% |

7 | Slovenia | 12,4 | 2,6% |

8 | Cipru | 4,8 | 1,0% |

9 | Letonia | 3,6 | 0,7% |

10 | Lituania | 3,2 | 0,6% |

11 | Estonia | 0,5 | 0,1% |

12 | Malta | 0,3 | 0,0% |

Total | 482,7 | 100,0% |

Riscurile în raport cu statele membre se referă la împrumuturile BEI, ANF și Euratom acordate înainte de ultimele două runde de aderare și la împrumuturile din cadrul mecanismului de sprijin pentru balanța de plăți.

3.3. Riscul în raport cu țările terțe

În al doilea trimestru al anului 2009, raportat la statele terțe bugetul va suporta un risc maxim în valoare de 594 milioane EUR (reprezentând sumele datorate în această perioadă și presupunând că în cazul împrumuturilor nerambursate se iau în considerare numai sumele scadente și nu soldul total). Primele zece țări clasificate în funcție de totalul sumelor datorate sunt enumerate în tabelul de mai jos. Acestea reprezintă 76,1% din riscul suportat din fond în al doilea semestru al anului 2009. Situația economică din aceste țări este analizată și comentată în documentul de lucru.

Tabelul 3: Clasificarea primelor zece țări terțe în funcție de expunerea privind riscul maxim suportat de fond în al doilea trimestru al anului 2009 (milioane EUR) |

Clasament | Țară | Risc maxim (milioane EUR rotunjite) | % din riscul total maxim |

1 | Turcia | 156,5 | 20,0% |

2 | Egipt | 92,7 | 11,9% |

3 | Maroc | 70,5 | 9,0% |

4 | Tunisia | 69,0 | 8,8% |

5 | Liban | 58,1 | 7,4% |

6 | Africa de Sud | 43,9 | 5,6% |

7 | Serbia | 34,2 | 4,4% |

8 | Georgia | 24,2 | 3,1% |

9 | Iordania | 22,9 | 2,9% |

10 | Mexic | 22,0 | 2,8% |

Totalul celor 10 țări | 594,0 | 76,1% |

Fondul acoperă împrumuturile garantate acordate unui număr de 45 de țări, cu scadențe până în 2038. Tabelul A2 din documentul de lucru conține detalii privind fiecare țară.

3.4. Riscul global acoperit de la buget

În total, bugetul va acoperi în a doua jumătate a anului 2009 o sumă de 1 263 milioane EUR, reprezentând sumele datorate în cursul perioadei respective, din care 38% sunt datorate de statele membre (a se vedea tabelul A2 din documentul de lucru).

3.5. Evoluția riscului

- Mecanismul de sprijin pentru balanța de plăți

Intensitatea crizei financiare a afectat unele state membre care nu au adoptat încă moneda euro. Activarea, în decembrie 2008, a mecanismului de asistență pe termen mediu (mecanismul de sprijin pentru balanța de plăți) a oferit unora dintre aceste țări posibilitatea de a recâștiga încrederea investitorilor prin utilizarea asistenței financiare oferite de UE. Numărul mare de state membre eligibile în urma ultimelor runde de aderări și necesitatea de a răspunde nevoilor potențiale au dus la majorarea, în decembrie 2008[12], a plafonului mecanismului de sprijin pentru balanța de plăți de la 12 miliarde EUR la 25 miliarde EUR. În mai 2009 s-a hotărât o nouă majorare a plafonului acestui mecanism la 50 de miliarde EUR[13], pentru a da Uniunii Europene posibilitatea de continua să reacționeze rapid la potențialele cereri de asistență.

Prin urmare, riscul total raportat la statele membre a continuat să crească în primul semestru al anului 2009, ca urmare a plății tranșelor din cadrul mecanismului de sprijin pentru balanța de plăți, însumând 3 miliarde EUR. Alte tranșe, în valoare totală de 4,2 de milioane EUR, sunt planificate în cursul celui de-al doilea semestru al anului 2009.

Un al doilea împrumut BDP a fost acordat Letoniei la începutul anului 2009[14], în valoare totală de 3,1 de miliarde EUR. O primă tranșă de 1 miliard EUR a fost plătită la 25 februarie 2009. O a doua tranșă de 1,2 miliard EUR a fost plătită la 27 iulie 2009.

La 26 martie 2009, a doua tranșă în valoare de 2 miliarde EUR a fost vărsată Ungariei în cadrul împrumutului BDP acordat în 2008. O a doua tranșă de 1,5 miliarde EUR a fost plătită la 6 iulie 2009.

României i-a fost acordat, la 6 mai 2009, un împrumut în valoare de până la 5 miliarde EUR. El va fi vărsat în mai multe tranșe în cursul anilor 2009 și 2010. O primă tranșă de 1,5 miliarde EUR a fost plătită la 27 iulie 2009.

- Împrumuturi pentru asistență macrofinanciară

Împrumuturile AMF acordate țărilor terțe au făcut obiectul unor decizii individuale ale Consiliului[15] , iar de la intrarea în vigoare a Tratatului de la Lisabona, al unor decizii ale Consiliului și Parlamentului. Asistența financiară acordată în temeiul Deciziei 2007/860/CE a Consiliului din 10 decembrie 2007 de acordare de asistență macrofinanciară comunitară Libanului constă în împrumuturi în valoare de 50 de milioane EUR și granturi de până la 30 de milioane EUR. Plata prime tranșe a împrumutului (25 milioane EUR) s-a efectuat la începutul lunii iunie 2009, iar eliberarea celei de-a doua tranșe este prevăzută la începutul anului 2010.

- Împrumuturi Euratom

Împrumuturile Euratom acordate statelor membre sau anumitor țări terțe eligibile (Federația Rusă, Armenia, Ucraina) au un plafon de 4 miliarde EUR, din care s-au folosit deja aproximativ 85%. Marja rămasă este de aproximativ 600 de milioane EUR. În prima jumătate a anului 2009 nu s-a făcut nicio plată în cadrul mecanismului Euratom.

Plata celei de-a treia și ultime tranșe (10,3 milioane EUR) din cadrul acordului de împrumut pentru proiectul K2R4 din Ucraina a avut loc la 12 octombrie 2009.

- Împrumuturile acordate de EIB

Mandatul general precedent al BEI a expirat la 31 iulie 2007. La acea dată fuseseră semnate contracte care corespund unui total de 98% din plafonul global în cadrul acestui mandat (20 060 milioane EUR – a se vedea tabelul A5 din documentul de lucru). La 30 iunie 2009, o sumă totală de 4 794 de milioane EUR rămăsese de vărsat în cadrul acestui mandat, sumă care ar trebui plătită în termen de 10 ani de la încheierea mandatului, deoarece garanția Comunității expiră la sfârșitul acestei perioade.

Garanția UE acordată recent BEI în cadrul mandatului extern reprezintă elementul cel mai important pentru riscul bugetar viitor. În momentul de față se desfășoară revizuirea de la mijlocul mandatului a mandatului extern, iar Parlamentul și Consiliul trebuie să adopte până la 31 octombrie 2011 o decizie care să înlocuiască decizia actuală și să acopere restul perioadei 2007-2013. Garanția comunitară este limitată la 65% din suma totală a creditului plătit și a garanțiilor acordate în cadrul operațiunilor de finanțare ale BEI, după scăderea sumelor rambursate și adăugarea tuturor sumelor conexe, cu un plafon maxim de 27 800 de milioane EUR[16]. O sumă totală de 8 611 de milioane EUR fusese semnată la 30 iunie 2009 în cadrul acestui mandat, din care 7 449 milioane EUR au rămas nevărsate până la acea dată (a se vedea tabelul A6 din documentul de lucru).

4. Nerespectarea obligațiilor de plată, activarea garanțiilor bugetare și arierate

4.1. Plăți din resurse în numerar

Comisia recurge la resursele sale în numerar pentru a evita întârzierile și costurile asociate cu gestionarea operațiunilor sale de împrumut atunci când un debitor se află în întârziere de plată[17].

4.2. Plăți de la buget

Nu s-a solicitat niciun credit în cadrul articolului 01 04 01 din buget, „Garanțiile Comunității Europene pentru operațiunile de credit”, întrucât nu s-a înregistrat niciun deficit de plată în primul semestru al anului 2009.

4.3. Activarea Fondului de garantare pentru acțiuni externe

În caz de întârziere a plății din partea unui beneficiar al unui împrumut către o țară terță acordat sau garantat de UE, se recurge la fond pentru acoperirea neplății în termen de trei luni de la data scadenței plății[18].

În primul semestru al anului 2009, nu s-a făcut apel la fond.

5. Fondul de garantare pentru acțiuni externe

5.1. Recuperări

La 30 iunie 2009 nu existau arierate de recuperat.

5.2. Active

La 30 iunie 2009, activele nete[19] ale fondului erau în valoare de 1 205 807 618 EUR.

5.3. Suma țintă

Fondul trebuie să atingă un nivel corespunzător (suma-țintă), stabilit la 9% din totalul capitalului împrumutat restant care rezultă din fiecare operațiune, la care se adaugă dobânda acumulată. Raportul dintre resursele fondului (1 205 807 618 EUR) și angajamentele rămase[20] (14 375 441 140 EUR), în sensul regulamentului de instituire a fondului a înregistrat o ușoară creștere, de la 8,34% la 31 decembrie 2008 până la 8,39% la 31 iunie 2009.

La sfârșitul anului 2008, resursele fondului erau mai scăzute decât suma-țintă. În conformitate cu noile reguli de alimentare a fondului adoptate de Consiliu la 30 ianuarie 2007[21], un provizion de 93 810 000 EUR a fost inclus în proiectul preliminar de buget pe 2010. Plata acestei sume s-a făcut de la buget către fond la 10 februarie 2010.

6. EVALUAREA RISCURILOR: SITUAțIA ECONOMICă șI FINANCIARă DIN țăRILE TERțE CU CEA MAI MARE EXPUNERE

6.1. Obiective

Secțiunile anterioare ale raportului conțin informații privind aspectele cantitative ale riscului suportat de la buget raportat la țările terțe. Cu toate acestea, calitatea riscurilor, care depinde de tipul de operațiune și de situația împrumutaților (a se vedea secțiunea 3.3) trebuie de asemenea evaluată.

6.2. Metodologii de evaluare a riscurilor

Evaluarea riscului din prezentul raport se bazează pe informațiile referitoare la situația economică și financiară, ratinguri și alte fapte cunoscute în legătură cu țările cărora li s-au acordat împrumuturi garantate. Evaluarea nu include estimări ale pierderilor și ale recuperărilor, care sunt în mod inevitabil extrem de incerte.

Indicatorii riscurilor de țară care figurează în tabelele din documentul de lucru arată evoluția riscului de nerambursare. Această analiză este prezentată în secțiunea 2 a documentului de lucru pentru țările care au cel mai ridicat grad de risc și de expunere pentru buget în 2009 și pentru țările care reprezintă un risc direct pentru buget (împrumuturi AMF și Euratom).

[1] COM(2009)398 și SEC(2009)1063 constituie raportul anterior privind garanțiile acoperite din buget la 31 decembrie 2008.

[2] SEC(2010)479

[3] Împrumuturile AMF pot lua și forma unor granturi destinate țărilor terțe. Pentru mai multe informații în legătură cu AMF, a se vedea raportul Comisiei COM(2009)514 și SEC(2009)1279.

[4] Cifrele referitoare la mandatele BEI sunt reproduse în tabelul A1, iar referințele la bazele legale sunt prezentate în tabelul A4 din documentul de lucru.

[5] Instituită ultima dată pentru perioada 1 februarie 2007 – 31 octombrie 2011 prin Decizia nr. 633/2009/CE a Parlamentului European și a Consiliului din 13 iulie 2009 (JO L 190, 22.7.2009, p. 1) („Decizia privind mandatul extern”), care a înlocuit decizia 2006/1016/CE din 19 decembrie 2006.

[6] Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).

[7] Pentru un raport detaliat privind funcționarea fondului a se consulta COM(2006)695 și documentul de lucru al serviciilor Comisiei anexat acestuia, [SEC(2006)1460].

[8] Regulamentul (CE, Euratom) nr. 2273/2004 al Consiliului (JO L 396, 31.12.2004, p. 28).

[9] Regulamentul (CE, Euratom) nr. 89/2007 al Consiliului din 30 ianuarie 2007 (JO L 22, 31.1.2007, p. 1).

[10] În conformitate cu articolul 1 alineatul (3) din Regulamentul de instituire a fondului, în momentul în care o țară devine stat membru, riscul legat de împrumuturi se transferă de la fond la buget.

[11] În scopul acestui calcul, se presupune că, în cazul împrumuturilor nerambursate, se iau în considerare numai sumele scadente și nu soldul total (a se vedea și secțiunea 1 din documentul de lucru).

[12] Regulamentul (CE) nr. 1360/2008 al Consiliului din 2 decembrie 2008 de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre.

[13] Regulamentul (CE) nr. 431/2009 al Consiliului din 18 mai 2009 de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre.

[14] Decizia 2009/290/CE a Consiliului din 20 ianuarie 2009.

[15] De la intrarea în vigoare a Tratatului de la Lisabona, procedura de decizie a devenit procedura legislativă normală.

[16] Defalcat într-un plafon de bază în sumă maximă fixă de 25 800 milioane EUR și un mandat opțional de 2 000 milioane EUR. Activarea mandatului opțional poate fi decisă de Consiliu și Parlamentul European în contextul revizuirii de la mijlocul mandatului.

[17] A se vedea articolul 12 din Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 94/728/CE, Euratom referitoare la sistemul resurselor proprii ale Comunităților.

[18] Pentru mai multe detalii, a se vedea secțiunea 1.4.3 din documentul de lucru.

[19] Activele totale ale Fondului, minus cheltuielile acumulate (BEI și audit).

[20] Inclusiv dobânzile acumulate.

[21] Regulamentul (CE, Euratom) nr. 89/2007 al Consiliului din 30 ianuarie 2007 (JO L 22, 31.1.2007, p. 1).